Skrywers sê Moroe praat nie waarheid | Netwerk24
Deur Johann de Jager 02 Desember 2019 13:56
Krieketskrywers wie se akkreditasie tydelik teruggetrek is deur Krieket Suid-Afrika (KSA), sê dis onwaar dat hulle ooit deur dié KSA gevra is om met hom te vergader, maar geweier het, soos Thabang Moroe, uitvoerende hoof, nou beweer.
Thabang Moroe. Foto: Gallo Images
Moroe het Maandagoggend in 'n radio-onderhoud op 702 gesê dit is waarom hul akkreditasie teruggetrek is.
Van die "kritiese skrywers" moes Sondag tussen die toeskouers sit en werk met die Mzansi-superliga omdat hulle die mediabank verbied is.
"Hul toegang is teruggetrek omdat ons verskeie kere probeer het om met hulle te vergader, sodat ons kan sê ouens, ons is nie gelukkig met die manier waarop julle ons in die publiek verteenwoordig nie," het Moroe in die onderhoud gesê.
Twee van die vyf skrywers sê dis 'n leuen, hulle is nooit deur KSA gevra om te vergader nie.
Moroe val 'n paar keer rond met sy woorde in die onderhoud waarin hy behoorlik geroskam word.
Hy ontken hulle probeer om die skrywers stil te maak.
"Ons maak nie joernaliste stil nie, glad nie. Ons het begin om met hierdie joernaliste en hul redakteurs in gesprek te tree om 'n gemeenskaplike manier te vind oor hoe daar oor krieket verslag gedoen moet word.
"Een van die probleme wat ons het, is dat ons nie die geleentheid kry om kommentaar oor die sake van KSA te lewer nie," sê Moroe.
Hy sê van die berigte het misleidende en misplaaste feite bevat.
"Ons het nie rêrig 'n probleem met mense wat ons kritiseer nie, trouens ons verwelkom die kritiek, maar gee ons die geleentheid om saam met julle te vergader en deur watter bewyse julle het, wat julle dink feite is, te gaan sodat ons julle kan vertel waar ons met die saak staan.
"Dis glad nie 'n geval van ons wat joernaliste wil stilmaak nie. Joernaliste is nie ons vyande nie, want die sport het joernaliste nodig om te floreer.
The Executive of Cricket South Africa fully acknowledges the recent events in the media space and despite months of experiencing unmediated attacks, including of a personal nature, we acknowledge the severity of the current mood towards our brand
* KSA se uitvoerende raad het intussen in 'n verklaring gesê hy neem kennis van die toedrag van sake in die media.
"Ons erken die erns van die huidige stemming teenoor ons handelsnaam."
Hulle beplan om die huidige situasie in die media volledig aan te spreek. Hulle is verbind daartoe om met die redakteurs van die onderskeie koerante te vergader om die huidige dooiepunt op te los.